เงินเหรียญสหรัฐชะลอการปรับแข็งค่าช่วงสั้น
สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวในกรอบ 35.70-36 บาท/เหรียญสหรัฐ ในสัปดาห์นี้ ซึ่งเป็นกรอบเดียวกับสัปดาห์ก่อนหน้า โดยจะเคลื่อนไหวตามการรายงานตัวเลขเศรษฐกิจสำคัญ โดยเฉพาะข้อมูลจากสหรัฐ ทั้งรายงานจีดีพีไตรมาส 3/2015 ซึ่งเป็นรายงานครั้งที่ 2 (นักวิเคราะห์คาดว่าจีดีพีจะขึ้นมาที่ 2% QoQ จากครั้งแรกที่ 1.5%) อัตราเงินเฟ้อ ยอดคำสั่งซื้อสินค้าคงทน และตัวเลขจากตลาดบ้าน เพื่อดูว่าเศรษฐกิจสหรัฐยังมีแนวโน้มดีต่อเนื่อง และหนุนการคาดการณ์การปรับขึ้นดอกเบี้ยของธนาคารกลางสหรัฐ (เฟด) เดือน ธ.ค. ซึ่งจะทำให้เงินเหรียญสหรัฐสามารถปรับแข็งค่าขึ้นได้ต่อ
23 พ.ย. 2558

สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวในกรอบ 35.70-36 บาท/เหรียญสหรัฐ ในสัปดาห์นี้ ซึ่งเป็นกรอบเดียวกับสัปดาห์ก่อนหน้า โดยจะเคลื่อนไหวตามการรายงานตัวเลขเศรษฐกิจสำคัญ โดยเฉพาะข้อมูลจากสหรัฐ ทั้งรายงานจีดีพีไตรมาส 3/2015 ซึ่งเป็นรายงานครั้งที่ 2 (นักวิเคราะห์คาดว่าจีดีพีจะขึ้นมาที่ 2% QoQ จากครั้งแรกที่ 1.5%) อัตราเงินเฟ้อ ยอดคำสั่งซื้อสินค้าคงทน และตัวเลขจากตลาดบ้าน เพื่อดูว่าเศรษฐกิจสหรัฐยังมีแนวโน้มดีต่อเนื่อง และหนุนการคาดการณ์การปรับขึ้นดอกเบี้ยของธนาคารกลางสหรัฐ (เฟด) เดือน ธ.ค. ซึ่งจะทำให้เงินเหรียญสหรัฐสามารถปรับแข็งค่าขึ้นได้ต่อ
ปัจจุบันตลาดซื้อขายสัญญาดอกเบี้ยสหรัฐล่วงหน้า สะท้อนโอกาสในการปรับขึ้นอัตราดอกเบี้ยเดือน ธ.ค.นี้ โดยธนาคารกสิกรไทยมองว่าเฟดจะขึ้นอัตราดอกเบี้ยในเดือน ธ.ค.นี้เช่นกัน และจะขึ้นอีก 2 ครั้งในปีหน้า ทำให้การแข็งค่าของเงินเหรียญสหรัฐจะยังอยู่กับเราต่อไปตลอดจนปีนี้และปีหน้า
อย่างไรก็ดี ในช่วงสั้นๆ อาจเห็นเงินเหรียญสหรัฐชะลอการแข็งค่าได้บ้าง เพราะนักลงทุนอาจมีแรงขายเงินเหรียญสหรัฐเพื่อทำกำไรก่อนการประชุมเฟด 15-16 ธ.ค.นี้
นอกจากนี้ ในช่วงสัปดาห์สุดท้ายของเดือนน่าจะเห็นความต้องการซื้อเงินเหรียญสหรัฐจากผู้นำเข้า เพื่อทำธุรกรรมช่วงสิ้นเดือน ทำให้เห็นแนวโน้มการแข็งค่าของเงินบาทในช่วงสั้นๆ นี้เป็นไปอย่างจำกัด สำหรับปัจจัยอื่นๆ ที่ควรติดตามเพิ่มเติม ได้แก่ ดัชนีผู้จัดการฝ่ายจัดซื้อของยูโรโซนเดือน พ.ย.และตัวเลขการส่งออกไทยเดือน ต.ค.นี้ของกระทรวงพาณิชย์
สัปดาห์ที่ผ่านมาค่าเงินบาทเปิดตลาดที่ 35.94 และแข็งค่าขึ้นในช่วงท้ายสัปดาห์ โดยทดสอบระดับอ่อนค่าสุดที่ 36.02 แต่เป็นเพียงช่วงสั้นๆ ตามแรงขายหุ้นไทยและข่าวการโจมตีในกรุงปารีส เนื่องจากนักลงทุนไม่แน่ใจผลกระทบของเหตุการณ์ดังกล่าว บวกกับค่าเงินบาทไม่ได้เคลื่อนไหวตอบรับการประกาศตัวเลขจีดีพีไทยไตรมาส 3/2015 ที่ปรับดีขึ้นมากนัก แม้จีดีพีจะขยายตัวดีกว่าที่คาดการณ์ไว้ก่อนหน้า โตที่ 2.9% YoY จากไตรมาส 2/2015 ที่ 2.8% สูงกว่าที่ตลาดคาดไว้บวก 2.5% โดยเงินบาทปิดที่ระดับ 35.73 (ณ เวลา 17.00 น.)
ด้านเงินยูโรถูกกดดันให้อ่อนค่าลงจากเหตุรุนแรงในปารีส ทำให้ดัชนีวัดมูลค่าเงินเหรียญสหรัฐเทียบกับสกุลเงินหลักปรับเพิ่มขึ้นสุดในรอบ 7 เดือน และเงินยูโรอ่อนที่สุดในรอบสัปดาห์ที่ 1.0615 ก่อนจะรีบาวด์กลับมาแข็งค่าเหนือ 1.07 อีกครั้ง และเคลื่อนไหวที่ระดับ 1.0694
ส่วนค่าเงินเยนทยอยอ่อนค่าตามปัจจัยจากสหรัฐเป็นสำคัญ แต่ในช่วงท้ายสัปดาห์ค่อยๆ ปรับแข็งค่าขึ้น หลังจากธนาคารกลางญี่ปุ่นมีมติให้รักษาการผ่อนคลายนโยบายเงินตามเดิม ประกอบกับเงินเหรียญสหรัฐชะลอการแข็งค่าลง ส่งผลให้เงินเยนเคลื่อนไหวที่ระดับ 122.89 ก่อนปิดตลาด